Predkladacia  správa

Návrh zákona, ktorým sa mení a dopĺňa zákon Národnej rady Slovenskej republiky č.118/1996Z.z. ochrane vkladov v znení neskorších predpisov, (ďalej len „návrh novely zákona o ochrane vkladov“) bol vypracovaný a na rokovanie vlády Slovenskej republiky sa predkladá na základe plánu legislatívnych úloh vlády Slovenskej republiky na rok 2002. Cieľom predloženého návrhu novely zákona o ochrane vkladov je predovšetkým zohľadnenie takých podnetov Svetovej banky z jej hodnotiacej správy k FSAP programu, ktoré sa týkajú činnosti, fungovania a finančnej stability Fondu ochrany vkladov a ktoré sú kompatibilné so smernicou o systémoch ochrany vkladov platnou v Európskej únii. Spomedzi nich je kľúčovou požiadavka Svetovej banky, aby sa podporila finančná stabilita Fondu ochrany vkladov tak, že sa výslovne vytvorí formálna linka, ktorá priamo v zákone o ochrane vkladov vyjadrí právnu možnosť štátu poskytnúť zo štátnych prostriedkov v prípade potreby finančné prostriedky pre Fond ochrany vkladov. Táto požiadavka Svetovej banky je riešená doplnením nového písmenae) do §13 odseku1 a doplnením §13 odseku2 tak, že medzi potenciálne príjmy Fondu ochrany vkladov sa výslovne zaraďujú aj návratné finančné výpomoci a dotácie zo štátneho rozpočtu a zároveň sa štátu výslovne umožňuje prevziať štátnu záruku za úvery poskytnuté Fondu ochrany vkladov. Pritom podrobné pravidlá, účel a výšku poskytnutia takýchto potenciálnych príjmov zo štátneho rozpočtu a štátnych záruk bude určovať predovšetkým zákon o rozpočtových pravidlách a zákon o štátnom rozpočte na príslušný rozpočtový rok. Svetová banka dala tiež podnet, aby v trvalom zložení najvyšších orgánov Fondu ochrany vkladov nezískali majoritu zástupcovia komerčných bánk, pretože by to mohlo viesť k potenciálnemu konfliktu záujmov v oblasti uplatňovania práv Fondu ochrany vkladov voči komerčným bankám a aj kontroly a vymáhania plnenia povinností komerčných bánk voči Fondu ochrany vkladov. Na základe tohto podnetu Svetovej banky sa upravuje text §16 ods.2 a §20 tak, aby sa aj v trvalom zložení Rady a Dozornej rady Fondu ochrany vkladov zabezpečil početný pomer troch zástupcov komerčných bánk, dvoch zástupcov Národnej banky Slovenska a dvoch zástupcov Ministerstva financií SR. Pri takomto početnom pomere sa Fond ochrany vkladov nemôže dostať pod absolútnu kontrolu komerčných bánk, čím sa zamedzí vzniku potenciálneho konfliktu záujmov medzi komerčnými bankami a Fondom ochrany vkladov, na možnosť ktorého upozornila Svetová banka. V neposlednom rade Svetová banka tiež požiadala, aby sa zrušilo ustanovenie o oprávnení Fondu ochrany vkladov poskytovať úvery bankám v nútenej správe, hoci toto oprávnenie v praxi ešte nikdy doteraz nebolo využité. Toto oprávnenie Fondu ochrany vkladov sa ruší zmenou doterajšieho znenia ustanovení §13 ods.4 písm.c) a §17 ods.1 písm.l).
Popri zohľadnení podnetov Svetovej banky je cieľom predloženého návrhu novely zákona o ochrane vkladov tiež úprava (spresnenie a doplnenie) viacerých ustanovení v doterajšom zákone o ochrane vkladov. Ide o úpravy vzhľadom na novú legislatívu (predovšetkým nový zákon o platobnom styku, nový zákon o cenných papieroch a investičných službách a nový zákon o ochrane osobných údajov), ako aj vzhľadom na poznatky a skúsenosti Fondu ochrany vkladov zo zabezpečovania vyplácania náhrad za zákonom chránené nedostupné bankové vklady vrátane poznatkov zo sporov súvisiacich s vyplácaním náhrad za nedostupné bankové vklady.
Prijatím predloženého návrhu novely zákona o ochrane vkladov sa v súčasnosti nepredpokladá negatívny vplyv na štátny rozpočet, ani na rozpočty obcí, rozpočty vyšších územných celkov (samosprávnych krajov) a ostatné rozpočty patriace do okruhu verejných rozpočtov. Predložený návrh zákona nebude mať žiadny vplyv na životné prostredie a rovnako nebude mať žiadny vplyv na nezamestnanosť a na tvorbu pracovných miest. 
Predložený návrh novely zákona o ochrane vkladov je v súlade s platnou Ústavou Slovenskej republiky. Navrhovaná novela zákona o ochrane vkladov je tiež v súlade s článkami69 a70 Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane (oznámenie č.158/1997Z.z.).
Predložený návrh zákona bol prerokovaný v Legislatívne rade vlády Slovenskej republiky dňa 1.4. 2003, ktorá odporučila návrh tohto zákona schváliť s pripomienkami. Všetky pripomienky Legislatívnej rady vlády Slovenskej republiky sú už zapracované v predloženom znení návrhu zákona.